## Marciano Gómez lamenta que el Ministeri de Sanitat destine a l’atenció primària en la Comunitat Valenciana l’1 % del que dedica el Consell

*** La Conselleria de Sanitat invertix en atenció primària 1.800 milions d’euros i el Govern central 19 milions d’euros
* Marciano Gómez critica “la falta de sensibilitat del Ministeri de Sanitat amb els municipis afectats per la dana, ja que han caigut en sac foradat les reclamacions fetes perquè es tinguera en compte en el repartiment de fons en atenció primària i en salut mental”**

El conseller de Sanitat, Marciano Gómez, lamenta que el Ministeri de Sanitat destine a l’atenció primària en la Comunitat Valenciana l’1 % de la quantitat que dedica el Consell. En concret, la Conselleria de Sanitat invertix 1.800 milions d’euros i el Govern central 19 milions d’euros.

“Ací es veu la diferència d’interés i de compromís d’una administració i l’altra i l’evidència que els problemes de l’atenció primària en la Comunitat Valenciana els resoldrà la Generalitat”, ha destacat Gómez.

Així s’ha pronunciat el titular de Sanitat després de la reunió del ple del Consell Interterritorial del Sistema Nacional de Salut (CISNS) que s’ha celebrat en el Ministeri de Sanitat. Gómez, a més, ha trobat a faltar una unanimitat en els criteris de repartiment dels fons corresponents als tres punts de l’orde del dia.

Referent a això, el conseller ha explicat que els fons per a atenció primària s’establixen sobre dades de població protegida que el Ministeri calcula sobre la base de criteris d’edat. Això és així davant del criteri de repartiment poblacional segons el padró municipal, que utilitza per als fons relatius a salut mental i prevenció del suïcidi.

“Tot això implica, a més d’una falta d’unitat de criteri, un menor finançament en matèria d’atenció primària en obviar 266.016 persones en la Comunitat Valenciana”, ha afirmat.

Així mateix, Marciano Gómez ha criticat “la falta de sensibilitat del Ministeri de Sanitat amb els municipis afectats per la dana, ja que han caigut en sac foradat les reclamacions que hem fet perquè es tinguera en compte en el repartiment de fons en atenció primària i en salut mental, una cosa que em produïx una tristesa profunda”.

Pel que fa als fons en salut mental i prevenció del suïcidi, el Ministeri de Sanitat pretén destinar a la Comunitat Valenciana 4,4 milions d’euros i 2 milions d’euros, respectivament; quan el pressupost del Consell és de quasi 200 milions d’euros en esta matèria.

“A més del fet que este finançament és clarament insuficient, cal recordar que quasi huit mesos després de la riuada d’octubre, les unitats d’emergència de salut mental promeses per a atendre les persones afectades per la mateixa ministra de Sanitat, Mónica García, el mes de desembre passat seguixen sense activar-se, la qual cosa demostra una falta absoluta de diligència i de responsabilitat”, ha denunciat Gómez.

El conseller de Sanitat ha posat en relleu que, “fins al moment, la Generalitat ha assumit en solitari la reobertura i reparació dels 57 centres sanitaris afectats i l’atenció en salut mental a la població afectada, amb la posada en marxa des del principi d’una xarxa assistencial extraordinària i amb la creació de set unitats de trauma complex en els departaments de salut afectats, en horari de matí i vesprada”.

**Absència d’altres assumptes importants**

Marciano Gómez ha recriminat també que en l’orde del dia, “el Ministeri de Sanitat no haja inclòs propostes per a fer front al dèficit de professionals, sobretot en atenció primària”, i ha instat que “exercisquen les seues funcions i, per responsabilitat amb el conjunt del Sistema Nacional de Salut, proposen solucions sobre la base de les seues competències”.

Finalment, el conseller s’ha sorprés perquè, a pesar del descontentament generalitzat entre els professionals mèdics manifestat en la vaga recent, que, a més, tindrà una nova convocatòria en octubre, el Ministeri de Sanitat tampoc haja tingut en compte que era imprescindible un debat de l’estatut marc amb els responsables de les comunitats autònomes”.

Fecha: 18/06/2025